पत्नी और प्रेमिका के प्यार में उलझे डॉक्टर विश्वंभर का व्यवहार बदलने लगा, दोनों में से किसे चुनें
पत्नी ने उर्मिला जी के बारे में पूछा तो बोले, “आप अपना काम कीजिए। मुझसे कौन मिलने आता है उसका हिसाब रखना आपका काम नहीं।”
अरसे बाद कश्मीर लौटा हूं। मॉर्निंग वॉक के लिए निकला, तो नजर विश्वंभर जी के निर्जन मकान पर ठहर गई। अकेला घर, दीवारें भी जालों और दरारों से भर गई थीं। सामने लगा पलाश का पेड़ तो था, लेकिन फूल मुरझाए हुए थे। हरसिंगार भी सूख चुकी थी।
“क्या से क्या हो गया ये मकान!” वहां खड़े एक परिचित से मैंने कहा।
“पहले ये घर घर लगता था, विश्वंभर जी के जाने के बाद तो मकान बन कर रह गया है, जहां न कोई आता है न जाता है,” उसने मायूसी से कहा।
“मगर और लोग कहां गए?”
“उनकी पत्नी तो पिछले साल मर गईं, बाकी लोगों का मुझे पता नहीं।”
इतने दिनों बाद मैं इस घर को देख रहा था, तो ये अनुभूति मुझे होनी थी। जो लोग इसे रोज देखते हैं, उन्हें इस मकान के अकेलेपन से क्या लेना देना!
भारीपन लिए हुए मैं सैर का विचार त्याग कर पार्क की ओर बढ़ गया।
ये पार्क विश्वंभर जी ने ही बनाया था। बहुत प्यार करते थे वो पेड़-पौधों से। कई वर्षों तक श्रीनगर विकास समिति के अध्यक्ष भी रहे थे। मैं सुबह सुबह इस पार्क में सैर के लिए आता तो, देखता विश्वंभर जी इन पेड़ पौधों की देखभाल करते हुए दिखते थे। अपने हाथों से पौधों की गुड़ाई करते, उन्हें सींचते।
जब मेरा मकान बना तो इस बियाबान में चार-पांच घर ही बने थे। जब कोई नया घर बनता तो, अकेलेपन के टूटने की उम्मीद सी बनती और मन खुशी से उछलने लगता।
उन्हीं दिनों कंधे पर झोला लटकाए एक सज्जन सामने वाले प्लॉट पर आते और कुछ देर बैठकर चले जाते। किसी से बात करना तो दूर किसी की तरफ देखते भी नहीं थे।
एक दिन मेरी कॉलोनी के मित्र डॉक्टर अभिनंदन उस मकान के अंदर लोगों को निर्देश देते हुए दिख गए। बातों ही बातों में उन्होंने बताया कि सामने वाला मकान डॉक्टर विश्वंभर जी का है।
“बहुत ही घमंडी लगते हैं। आते जाते कभी मेरी और देखते भी नहीं।”
“घमंडी नहीं बहुत ही संकोची इंसान हैं। गोरखपुर में बीएससी में आपके स्टूडेंट रह चुके हैं। उन्होंने मुझे खुद बताया था।”
विश्वंभर जी का स्वभाव चाहे कितना भी संकोची था, पड़ोसी बनने के बाद हम दोनों परिवारों के बीच ‘हेलो-हाय’ होती रहती थी।
धीरे धीरे अनौपचारिकता बढ़ने लगी और इतनी बढ़ गई कि उनका फोन नंबर भी मैंने अपने कई मित्रों परिजनों को दे दिया। फोन आने पर उनके घर का कोई न कोई सदस्य हमें बुला लेता।
एक शाम मैं उनके घर गया तो वो हाथ जोड़कर बोले, “डॉक्टर साहब, मैं कल सुबह आपसे मिलने जरूर आऊँगा, इस समय मैं आपसे मिलने के लायक नहीं हूं।”
उनकी लड़खड़ाती आवाज से मैंने अंदाजा लगाया कि विश्वरंभर जी ने काफी मात्रा में चढ़ा ली थी।
बाद में अभिनंदन जी से पता किया तो बोले, “वो शराब को हाथ भी नहीं लगाते थे, मैं तो इन्हें बहुत पहले से जानता हूं। ये परिस्थितियां ही तो हैं जो, इंसान को कहां से कहां पहुंचा देती हैं।”
मैं कुछ और पूछना चाह रहा था, लेकिन उसी समय उनके घर से फोन आया और बात अधूरी छोड़ कर वो घर चले गये।
एक रात 12 बजे घंटी बजी तो मैं घबरा गया। बाहर निकला तो विश्वंभर जी के घर से कोलाहल सा सुनाई पड़ रहा था।
मैं पहुंचा तो देखा विश्वंभर जी के सामने भोजन की थाली रखी हुई थी और वो अपने गाल पर थप्पड़ मार मार कर कुछ कहते जा रहे थे।
मेरे पहुंचते ही उनकी पत्नी ने मेरे पांव छुए और पति की शराबखोरी और उससे उत्पन्न अनेक अशोभन क्रियाओं का बखान करने लगीं।
उनकी पत्नी की भाषा में संयम था, लेकिन बेटियां अश्लील भाषा में पिता की बेइज्जती कर रही थीं।
विश्वंभर जी अपना पक्ष रख रहे थे और बता रहे थे, “देखिए, थाली मेरे सामने रखते ही ये सारी चुड़ैलें मेरे ऊपर अपनी गालियों की बरसात करने लगती हैं।”
मुझे ऐसा महसूस हुआ कि इन औरतों की शिकायत जायज है। शराब पीकर अगर व्यक्ति सारी सैलरी उड़ा देगा तो घर की जरूरतें पूरी कैसे होंगी?
मैंने दोनों पक्षों को शांत करने की कोशिश की और काफी देर बाद जब माहौल शांत हुआ तो घर लौट आया।
उसके बाद ये रोज का किस्सा बन गया। रात बेरात घंटी बजती, कोलाहल उठता और मैं उनके घर पहुंच जाता। ये पता नहीं चलता था कि घंटी कौन बजाता है, विश्वरंभर जी, उनकी पत्नी या बेटियां?
होना क्या था, विश्वंभर जी की वही स्तिथि और बहक, दोनों ओर से वही शिकायतें और दोनों को समझाने के मेरे वही वाक्य। और फिर वापसी।
वापस लौट कर मेरी पूरी रात करवटें बदलते हुए कटती। मन की जिज्ञासा बढ़ी तो मैं अभिनंदन जी के घर पहुंच गया। उस दिन उन्होंने बताया था कि विश्वंभर जी पहले ऐसे नहीं थे।
“फिर ऐसा क्या हुआ कि उनके जैसा नेक और जिंदादिल इंसान शराबी बन गया?”
मैंने पूछा तो बोले, “विश्वंभर जी बेहद लोकप्रिय अध्यापक थे। शिष्यों के प्रिय और अपने विषय के प्रति जागरूक। उन दिनों उनका व्यक्तित्व बेहद प्रभावशाली था। और अब तो आप देख ही रहे हैं, महीने में सिर्फ दो चार दिन ही कॉलेज जाते हैं, हमेशा उधार चढ़ा रहता है…”
“लेकिन ये सब हुआ कैसे और क्यों?”
“कोई नहीं बता सकता कि कोई व्यक्ति ऐसा कैसे और क्यों बन जाता है!”
उन्होंने रुक रुक कर कहा, “विश्वंभरजी के स्वभाव में रसिकता काफी थी और होनी भी चाहिए, लेकिन उनकी रसिकता को कभी ठोस आधार नहीं मिला।
उनकी शादी बहुत छोटी उम्र में ही हो गई थी। पत्नी गांव की अनपढ़ और ठेठ गंवार। रंग रूप भी कुछ खास नहीं। शहर में आकर भी वह खुद को बदलने के लिए बिल्कुल तैयार नहीं थी।
उसे इस बात की भी चिंता नहीं थी कि उसका पति प्रोफेसर है, शहर की सभ्य सोसाइटी में उसका उठना बैठना है।
विश्वंभर जी समझाते। शहरी जीवन के रंग-ढंग सिखाते, लेकिन वो टस्स से मस्स नहीं होती। हमेशा शहरी रीति रिवाज को गालियां देती रहती। लोगों से वो गंवारू भाषा में ही बात करतीं, तो विश्वंभर जी को शरम आती। फिर भी बेचारे बहुत धीरज के साथ उन्हें सिखाते।
यहां तक भी ठीक था, लेकिन वो तो अपनी जड़ धार्मिक आचार-विचार में डूबकर अपने स्त्रीत्व का सौंदर्य ही खो बैठी थीं।
कहां विश्वंभरजी जैसा रसिक मिजाज, कहां छुआछूत, पूजा-पाठ, पवित्रतावाद की रूढ़ियों में कैद वो औरत। पुरुष को औरत चाहिए पुजारिन नहीं, लेकिन वो औरत पुजारिन होने के दंभ में यौवन के रसमय क्रियाकलाप ही भूल बैठीं।”
अभिनंदन जी चुप हो गये और मैं इस प्रतीक्षा में था कि वो खुद ही आगे बढ़ेंगे।
“विश्वंभर जी की एक सहपाठी थीं उर्मिला जी। उनके साथ उनका प्लैटोनिक लव हो गया था। संवेदना के धरातल पर वो उनके सुख दुख की साथी थीं। अक्सर विश्वंभर जी से मिलने वो घर आया करतीं।
पत्नी ने एकाध बार उर्मिला जी के बारे में पूछा तो बोले, “आप अपना काम कीजिए। मुझसे कौन मिलने आता है उसका हिसाब रखना आपका काम नहीं है। महानगरों में कई तरह के काम होते हैं और कॉलेज के लोगों की दुनिया तो है ही।”
“लेकिन उनकी पत्नी की संकुचित सोच उसे हर समय परेशान करती रहती थी।
एक बार तो उनकी पत्नी ने मेरे सामने ही उर्मिला जी की इतनी बेइज्जती की कि उन्हें उठकर जाना ही पड़ा।
विश्वंभर जी हतप्रभ और अवाक रह गये। शर्म से उनका चेहरा लाल हो गया।
मैंने उर्मिला जी को समझाने की काफी कोशिश की तो उन्होंने मुझे भी खूब सुना दिया।
बाद में मैंने सुना दोनों के बीच काफी कहासुनी हुई। दो दिन तक विश्वंभरजी कॉलेज भी नहीं गये। किसी दोस्त के घर चले गये थे।
एक दिन अचानक कॉलेज से लौट रहा था तो वो रास्ते में मिल गए। जुबान के साथ साथ पैर भी लड़खड़ा रहे थे। मुंह से बदबू भी आ रही थी।
“कहां चले गए थे विश्वंभर जी?”
“अरोड़ा के घर।”
मेरा माथा ठनका। बहुत कुछ समझ में भी आ गया।
“चलिए आपको घर छोड़ आऊँ।”
“मैं घर कभी नहीं जाऊँगा। तुम तो अच्छी तरह जानते हो वो घर मेरा कितना अपना है।”
मैं चिंता मग्न हो उठा, विश्वंभर जी ने पीना क्यों शुरू कर दिया? बच्चों ने भी उन्हें संभालने के बजाय उन्हें कोसना शुरू कर दिया। घर का वातावरण पूरी तरह कलहपूर्ण हो गया।
गम गलत करने के लिए वो खुद को शराब में डुबो लेते या कुछ पल सुकून के काटने के लिए उर्मिला जी के घर चले जाते।
मैं उनके घर जाता तो अक्सर उन्हें पेड़ पौधों की सेवा करते देखता। कभी उन्हें नहला रहे होते या नये पौधे लगा रहे होते।
अक्सर कहते, “इस घर में यही मेरे साथी हैं। रात को जब ये महकते हैं तो मेरे सपने, उस महक से भीग जाते हैं और लगता है मेरा नाम ले लेकर पुकार रहे हैं।”
मैं हमेशा विश्वंभर जी के शराब की आदत को देखकर उनको दोष देता रहा और घर की मासूम सी लगनेवाली औरतों की ओर से मोर्चा सम्भालता रहा, लेकिन धीरे धीरे मुझे वास्तविकता का आभास होने लगा।
विश्वंभर जी की पीड़ा का गहरा बोध होने लगा। लगने लगा कि इनकी शराब उनकी सच्चाई तक और औरतों की मासूमियत उनकी सच्चाई तक मुझे पहुंचने ही नहीं दे रही।
एक दिन सच्चाई परत दर परत उधड़ती गयी जब उन्होंने मुझे बताया, “मैंने इसके नाम मकान कर दिया है। पत्नी के नाम पांच लाख का बीमा करवा दिया है। हर महीने उसे इतने पैसे देता हूं कि इन सबका काम चलता रहे।
ये लड़कियां घर चला रही हैं? अरे इन्हें अच्छे स्कूलों और कॉलेज में मैंने ही पढ़ा लिखा कर इस योग्य बनाया है कि अपने पांव पर खड़ी हो सकें। ये तो चाहती हैं कि मैं जल्दी मर जाऊँ ताकि बीमे के पैसे इन्हें मिलें और ये सब मौज मस्ती में जिंदगी जी सकें।”
दाम्पत्य जीवन एक धर्म है, आधार है, विश्वास है, प्रेम है, समर्पण है, प्रतिज्ञा है, पवित्रता है।
काश, विश्वंभर जी की पत्नी ने गंवारू तानों और धर्म के कर्मकांड से सड़ी पिलपिली जवानी के चक्रवात में उलझने के बजाय दांपत्य की इस परिभाषा को समझा होता, तो न ही विश्वंभर जी का घर टूटता और न ही परिवार बिखरता।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें